钦定古今图书集成/理学汇编/字学典/第054卷 > 《徐官古今印史》 > 《隶书体》晋·成公绥
## 钦定古今图书集成/理学汇编/字学典/第054卷 > 《徐官古今印史》 > 《隶书体》晋·成公绥

皇颉作文，因物构思，观彼鸟迹，遂成文字。灿矣成章，
阅之后嗣。存载道义，纲纪万事。俗所传述，实由书记。
时变巧易，古今各异。虫篆既繁，草稿近伪，适之中庸，
莫尚于隶。规矩有则，用之简易，随便适宜。亦有弛张操笔假墨，抵押毫芒，彪焕磥硌，形体抑扬。芬葩连属，
溢分罗行，烂若天文之布耀，蔚若锦绣之有章。或轻
拂徐振，缓案急挑，挽横引从，左牵右绕。长波郁拂，微
势缥缈。工巧难传，善之者少。应心隐手，必由意。晓尔
乃动纎指，举弱腕，握素纨，染元翰。彤管电流，雨下雹
散点。折拔，掣挫安案，缤纷络绎，华藻粲烂，缊𬘡卓
荦，一何壮观！繁缛成文，又何可玩！章周道之郁郁，表
唐虞之耀焕。若乃《八分》玺法，殊好异制；分白赋黑，棋
布星列。翘首举尾，直刺邪掣；缱绻结体，劖彩奋节。或
若虬龙盘游，蜿蝉轩翥；鸾凤翱翔，矫翼欲去；或若鸷
鸟将击，并体抑怒。良马腾骧，奔放向路。仰而望之，郁
若宵雾“朝升，游烟连云。俯而察之，凛若清风厉水”，漪
澜成文。垂象表式，有模有楷。形功难详，聊举大体。